CELEX: 52018PC0784
Language: da
Date: 2018-12-04
Title: Forslag til RÅDETS AFGØRELSE om indgåelse på Den Europæiske Unions vegne af partnerskabs- og samarbejdsaftalen mellem Den Europæiske Union og dens medlemsstater på den ene side og Republikken Singapore på den anden side

EUROPA-KOMMISSIONEN
            Bruxelles, den 4.12.2018
            COM(2018) 784 final
            2018/0403(NLE)
            Forslag til
            RÅDETS AFGØRELSE
            om indgåelse på Den Europæiske Unions vegne af partnerskabs- og samarbejdsaftalen mellem Den Europæiske Union og dens medlemsstater på den ene side og Republikken Singapore på den anden side
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Den 25. november 2004 bemyndigede Rådet Kommissionen til at føre forhandlinger om en partnerskabs- og samarbejdsaftale ("PSA" eller "aftalen") med seks ASEAN-lande, herunder Singapore. Forhandlingerne med Singapore blev indledt i oktober 2005 og afsluttet i maj 2013. Begge parter paraferede PSA'en i Singapore den 14. oktober 2013. 
            
            
               Forhandlingerne blev ført i samråd med Gruppen vedrørende Asien og Oceanien (COASI), der fungerede som et rådgivende udvalg. Europa-Parlamentet er blevet holdt orienteret under forhandlingerne.
            
            
               Efter vedtagelsen af Rådets afgørelse om undertegnelse af aftalen den 16. juli 2018 blev aftalen undertegnet den 19. oktober 2018 i Bruxelles. 
            
            
               Nærværende forslag vedrører retsakten om indgåelse af aftalen.
            
            
               2.JURIDISKE ASPEKTER AF FORSLAGET
            
            
               2.1.Aftalens formål og indhold
            
            
               PSA'en med Singapore er efter aftalerne med Indonesien, Filippinerne, Vietnam og Malaysia den femte aftale med et ASEAN-land. Den afløser de nuværende retlige rammer i samarbejdsaftalen fra 1980 mellem Det Europæiske Økonomiske Fællesskab og medlemslandene i Sammenslutningen af Stater i Sydøstasien. 
            
            
               Aftalen med Singapore er et skridt i retning af et øget politisk og økonomisk engagement fra EU's side i Sydøstasien. Den danner grundlag for et mere effektivt bilateralt engagement med Singapore fra EU's og EU-medlemsstaternes side ved at styrke den politiske dialog og udvide samarbejdet på en lang række områder. 
            
            
               PSA'en indeholder EU's politiske standardbestemmelser om menneskerettigheder, Den Internationale Straffedomstol (ICC), masseødelæggelsesvåben (WMD), håndvåben og lette våben (SALW) og bekæmpelse af terrorisme. Den omfatter tillige samarbejde på områder såsom handel- og investeringsanliggender, industripolitik, sundhed, miljø, klimaforandringer, energi, skat, uddannelse og kultur, arbejdsmarkedsforhold, beskæftigelse og sociale anliggender, videnskab og teknologi samt transport. Aftalen drejer sig derudover om samarbejde inden for områderne retfærdighed, frihed og sikkerhed, bl.a. om retligt samarbejde, hvidvask af penge, finansiering af terrorisme, organiseret kriminalitet og korruption. 
            
            
               PSA'en indeholder en tillægsskrivelse, der udgør en integreret del af aftalen. I tillægsskrivelsen bekræfter parterne, at de på tidspunktet for undertegnelsen af aftalen og på grundlag af objektivt tilgængelige oplysninger ikke er bekendt med nationale love, som ville kunne medføre en påberåbelse af ikkegennemførelsesmekanismen. 
            
            
               PSA'en suppleres af en frihandelsaftale og en investeringsbeskyttelsesaftale, som udgør specifikke aftaler, der gennemfører handels- og investeringsbestemmelserne i partnerskabs- og samarbejdsaftalen, og som er en integreret del af de samlede bilaterale forbindelser og den fælles institutionelle ramme som omhandlet i artikel 9, stk. 2, i PSA'en. 
            
            
               Aftalen rummer mulighed for at suspendere anvendelsen af PSA'en eller eventuelle specifikke aftaler som omhandlet i aftalens artikel 9, stk. 2, og artikel 43, stk. 3, hvis væsentlige bestemmelser i aftalen overtrædes, f.eks. bestemmelserne om menneskerettigheder og ikkespredning. 
            
            
               Ved aftalen nedsættes der et blandet udvalg, der skal sikre, at aftalen fungerer og gennemføres korrekt. 
            
            
               2.2.Materielt retsgrundlag
            
            
               Hvis en gennemgang af en EU-retsakt viser, at den har et dobbelt formål, eller at den består af to led, og det ene af disse kan bestemmes som det primære eller fremherskende, mens det andet kun er sekundært, skal retsakten ifølge retspraksis have et enkelt retsgrundlag, nemlig det, der kræves af det primære eller fremherskende formål eller led. Hvis det derimod undtagelsesvis godtgøres, at der med retsakten samtidig forfølges flere formål, eller at den har flere led, som hænger uløseligt sammen, uden at det ene er sekundært i forhold til det andet, således at forskellige bestemmelser i traktaten finder anvendelse, skal en sådan retsakt undtagelsesvis vedtages med de dertil svarende forskellige retsgrundlag (jf. domme af 10. januar 2006, Kommissionen mod Parlamentet og Rådet, C-178/03, EU:C:2006:4, præmis 42 og 43, af 11. juni 2014, Kommissionen mod Rådet, C-377/12, EU:C:2014:1903, præmis 34, og af 14. juni 2016, Parlamentet mod Rådet, C-263/14, EU:C:2016:435, præmis 44).
            
            
               I dette særlige tilfælde er det fremherskende formål eller led samarbejdet med et tredjeland. Den foreslåede afgørelse bør derfor baseres på artikel 212 TEUF.
            
            
               2.3.Proceduremæssigt retsgrundlag
            
         
         
            
               I henhold til artikel 218, stk. 6, i TEUF skal der træffes afgørelse om bemyndigelse til indgåelse af en aftale. I henhold til artikel 218, stk. 8, i TEUF træffer Rådet afgørelse om undertegnelse med kvalificeret flertal undtagen under de omstændigheder, der er anført i artikel 218, stk. 8, andet afsnit, TEUF, hvor Rådet træffer afgørelse med enstemmighed. Afstemningsreglen for dette særlige tilfælde er derfor kvalificeret flertal. 
            
            
               2.4.Konklusion
            
            
               Retsgrundlaget for den foreslåede afgørelse bør derfor være artikel 212 i TEUF sammenholdt med artikel 218, stk. 6, litra a), i TEUF. Der er ikke behov for yderligere bestemmelser som retsgrundlag
                  1
               .
            
            
               3.ANDRE FORHOLD: NØDVENDIGHEDEN AF DEN FORESLÅEDE AFGØRELSE
            
            
               I henhold til artikel 216 i TEUF kan Unionen indgå en aftale med et eller flere tredjelande, når der i traktaterne er fastsat bestemmelser herom, eller dette er nødvendigt for i forbindelse med Unionens politikker at nå et af de mål, der er fastlagt i traktaterne, eller er foreskrevet i en juridisk bindende EU-retsakt eller kan berøre fælles regler eller ændre deres rækkevidde.
            
            
               Traktaterne indeholder bestemmelser om indgåelse af aftaler såsom denne PSA, nemlig artikel 212 TEUF. Desuden er indgåelsen af PSA'en nødvendig for inden for rammerne af Unionens politikker at nå de mål, der nævnes i traktaterne, herunder med hensyn til menneskerettighederne og ikkespredning af masseødelæggelsesvåben, bekæmpelse af terrorisme, organiseret kriminalitet, hvidvask af penge og finansiering af terrorisme samt med hensyn til handel, migration, miljø, energi, klimaforandringer, transport, beskæftigelse og sociale anliggender, sundhed mv.
            
            
               2018/0403 (NLE)
            
            
               Forslag til
            
            
               RÅDETS AFGØRELSE
            
            
               om indgåelse på Den Europæiske Unions vegne af partnerskabs- og samarbejdsaftalen mellem Den Europæiske Union og dens medlemsstater på den ene side og Republikken Singapore på den anden side
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 212 sammenholdt med artikel 218, stk. 6, litra a),
            
            
               under henvisning til forslag fra Europa-Kommissionen
            
            
               under henvisning til godkendelse fra Europa-Parlamentet, og
            
            
               ud fra følgende betragtninger:
            
            
               (1)I overensstemmelse med Rådets afgørelse 2018/1047
                  2
                blev Partnerskabs- og samarbejdsaftalen mellem Den Europæiske Union og dens medlemsstater på den ene side og Republikken Singapore på den anden side ("aftalen") undertegnet den 19. oktober 2018 med forbehold af senere indgåelse.
            
            
               (2)
                     Formålet med aftalen er at skabe et grundlag for et mere effektivt bilateralt engagement med Singapore fra Unionens og dens medlemsstaters side ved at styrke samarbejdet og dialogen vedrørende en lang række bilaterale, regionale og multilaterale spørgsmål, og den er endnu et skridt i retning af et øget politisk og økonomisk engagement fra Unionens side i Sydøstasien. 
            
            
               (3)Aftalen bør godkendes på Unionens vegne —
            
            
               VEDTAGET DENNE AFGØRELSE:
            
            
               Artikel 1
            
         
         
            
               Partnerskabs- og samarbejdsaftalen mellem Den Europæiske Union og dens medlemsstater på den ene side og Republikken Singapore på den anden side, de fælles erklæringer og tillægsskrivelsen, der udgør en integreret del af aftalen, godkendes herved på Unionens vegne. 
            
            
               Teksten til aftalen, de fælles erklæringer og tillægsskrivelsen, er knyttet til denne afgørelse.
            
            
               Artikel 2
            
            
               Formanden for Rådet udpeger den eller de personer, som på Unionens vegne er beføjet til at give den meddelelse, der er omhandlet i aftalens artikel 49, stk. 1, med henblik på at udtrykke Unionens samtykke til at blive bundet af aftalen. 
            
            
               Artikel 3
            
            
               Denne afgørelse træder i kraft på dagen for vedtagelsen
                  3
               .
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Sag C-377/12, Kommissionen mod Rådet, ECLI:EU:C:2014:1903 og sag C-244/17, Kommissionen mod Rådet, ECLI:EU:C:2018:662. 
               
               
                  
                     (2)
                  
                        Rådets afgørelse (EU) 2018/1047 af 16. juli 2018 om undertegnelse på Unionens vegne af partnerskabs- og samarbejdsaftalen mellem Den Europæiske Union og dens medlemsstater på den ene side og Republikken Singapore på den anden side (EUT L 189 af 26.7.2018, s. 2). 
               
               
                  
                     (3)
                  
                        Datoen for aftalens ikrafttrædelse offentliggøres i Den Europæiske Unions Tidende på foranledning af Generalsekretariatet for Rådet.